ET Euroopa Liidu Teataja C 73/26

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2008/C 73/09)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7 (1). Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„BŒUF DE BAZAS”

Nr CE: FR/PDO/005/0344/21.04.2004

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Institut National de l'Origine et de la Qualité (I.N.A.O.) Aadress: 51, rue d'Anjou F-75008 Paris Tel: (33) 153 89 80 00 Faks: (33) 142 25 57 97 E-post: info@inao.gouv.fr

2. Taotlejate rühm:

Nimi: Association pour la Défense du Bœuf de Bazas Aadress: 3, Lagrange Est F-33430 Bazas Tel: (33) 556 25 03 32 Faks: (33) 556 25 23 80 E-post: bazas.elevage@expalliance.fr Koosseis: tootjad/töötlejad ( X ) muud ( )

3. Toote liik:

Klass 1.1. Värske liha (ja rups)

4. Spetsifikaat:

(määruse (EÜ) nr 510/2006 artikli 4 lõikes 2 sätestatud nõuete kokkuvõte):

4.1. Nimetus: „Bœuf de Bazas”

4.2. Kirjeldus: Bazadaise'i tõugu, Blonde d'Aquitaine'i tõugu või kahe tõu ristamisel saadud loomad.

Värske liha: rümp, poolrümp, veerandrümp, tükeldatud rümp

Loomade tapavanus:

mullikad: alates 30 kuust kuni 48 kuuni;

lehmad: alates 36 kuust kuni 108 kuuni;

härjad: alates 36 kuust kuni 60 kuuni.

Rümpade omadused:

miinimumkaal:

— mullikad ja lehmad — 300 kg;

— härjad — 380 kg;

lihakusklass E, U, R;

rasvasusklass 3 ja 4;

rasvasusklassi 3 kuuluvatel rümpadel välisrasv puudub, rasvasusklassi 4 kuuluvatel rümpadel esineb välisrasva osaliselt;

liha värvus: erepunane.

4.3. Geograafiline piirkond: Loomad peavad olema sündinud, kasvatatud, nuumatud ja tapetud kaitstud geograafilise tähisega „Boeuf de Bazas” liha tootmispiirkonnas, kuhu kuuluvad:

Gironde'i departemang;

Landes'i departemangu kantonid: Aire sur Adour, Gabarret, Geaune, Grenade sur Adour, Labrit, Mimizan, Morcenx, Parentis-en-Born, Pissos, Roquefort, Sabres, Sore, Villeneuve-de-Marsan, Mont-de-Marsan, Tartas;

Gironde'i departemangu piiri ääres asuvad kantonid ning Lot et Garonne'i departemangu ja Gers'i departemangu nõmmed, mis hõlmavad:

Gironde'i departemangu ja Landes'i departemangu piiri ääres asuvaid Lot et Garonne'i departemangu kantoneid: Bouglon, Casteljaloux, Duras, Houeilles, Marmande, Meilhan-sur-Garonne, Mézin ja Seyches;

Landes'i departemangu piiri ääres asuvad kantonid: Cazaubon, Nogaro, Riscle, Eauze du Gers.

Selleks et vähendada transpordi mõju liha kvaliteedile (looma heaolu, väiksem stress), tagada rümpade parem jälgitavus ja kasutada välisrasva eemaldamise eri meetodit, asuvad Bazas'i veiste tapmiseks ettenähtud tapamajad tootmispiirkonnas. Osutatud asjaolud võimaldavad säilitada rümpade organoleptilisi omadusi.

4.4. Päritolutõend: Loom märgistatakse hiljemalt enne seitsme päevase vanuseks saamist mõlemasse kõrva kinnitatava kõrvamärgiga, millel on ainult sellele loomale antud riiklik identifitseerimisnumber.

Identifitseerimisdokument (pass) on loomaga koos kuni tapamajja jõudmiseni ning selles on kirjas looma andmed (sünnikuupäev, tõu kood, looma riiklik identifitseerimisnumber jne).

Passi järgi on ühtlasi võimalik kindlaks teha erinevad kasvatuskohad, kus loom on viibinud, kuna looma iga omanik on pannud passi märgise looma liikumise kohta ning iga kasvatuskoht on identifitseeritav kordumatu numbriga (esimesed viis numbrit märgivad selle departemangu või kommuuni INSEE koodi, kus kasvatus asub). Seetõttu on loomade geograafiline päritolu teada.

Tapamajas märgistatakse rümp tapanumbriga, mis on seotud riikliku identifitseerimisnumbriga; rümbale lüüakse toiduainete markeerimisvärviga logo „Bœuf de Bazas”. Iga lihunikule müüdava rümba, poolrümba või veerandrümbaga on kaasas numbriga garantiisertifikaat, millel on looma riiklik identifitseerimisnumber ja tapanumber. Lihunikud müüvad liha „Bœuf de Bazas” eraldi või kasutavad seda muude müügil olevate toodete valmistamiseks. Ka siin kontrollitakse toodete vastavust.

4.5. Tootmismeetod: Mullikad tuleb kasvatada vähemalt 30 kuu vanuseks ning lehmad ja härjad 36 kuu vanuseks.

Vasikatel lastakse kasvada ammlehmakaja juures (iga lehm imetab oma vasikat).

Loomad on vähemalt seitse kuud aastas karjamaal, v.a erakorraliste ilmastikutingimuste korral.

Söödaks kasutatakse silo või peamiselt samas põllumajandusettevõttes toodetud kuivsööta ning ühenduse l'Association pour la Défense du Bœuf de Bazas (ühendus toote „Bœuf de Bazas” kaitseks) poolt soovitatud täiendsööta.

Söötmine nuumaperioodil (lõppetapp): selle vähemalt neli kuud kestva etapi jooksul lõpetatakse loomade nuumamine, saavutades nii rümpade ja liha parimad kvaliteediomadused.

Lõppetapi jooksul või vähemalt kahel viimasel kuul tuleb loomi sööta sisetingimustes või rühmas.

Selle etapi lõpul söödaks loomi teravilja või kliidega (mais, nisu, oder, tritikale, kaer, rukis…), millele antakse lisaks koresööta (rohi, hein) ja/või juurikaid ja mugulaid.

Nuumamise eest vastutav loomakasvataja peab kohandama toiduratsiooni lähtuvalt looma bioloogilisest seisundist ja tema isust. Selles olukorras on lubatud kasutada lisaks teraviljadele, mis peavad moodustama toiduratsiooni kõige energiamahukama osa, ka maisisilo ja/või rohusilo segu, mis ei tohi kunagi ületada 50 % toiduratsiooni kuivaineosast.

Lisaks teraviljadele on lubatud kasutada ka õlikooke (peamiselt soja ja lina).

Tavapäraselt on üle 70 % söödast, seega üle 90 % veise eluaja jooksul söödavast söödast, toodetud põllumajandusettevõttes.

Liha laagerdamine: vähemalt 10 päeva.

4.6. Seos piirkonnaga:

Omapära:

Piirkonna ookeaniline kliima (mahe talv, sagedased ja aasta peale hästi jaotunud sademed, palju päikest) võimaldab kasutada karjamaana looduslikke või ajutisi rohumaid ning karjatada loomi väljas peaaegu poole aasta vältel.

Kaitstud geograafilise tähisega „Bœuf de Bazas” liha tootmiseks kasutatakse piirkonnas traditsioonilisi Bazadaise'i ja Blonde d'Aquitaine'i tõugu veiseid.

Tuntus:

Nimetus „Boeuf de Bazas” ulatub tagasi XIII sajandisse, mil sellega märgiti Bazas'i linna ümbruskonnas kasvatatavate kohalike lihaveiste parimaid tõuge.

Karnevalinädala neljapäeva pidustusel (La fête des Bœufs gras) toimuv traditsiooniline Bazas'i härgade rongkäik on aidanud kaasa toote „Boeuf de Bazas” tuntuse säilimisele alates XIII sajandist. Selle pidustuse traditsioon pole kunagi katkenud, seda isegi mitte ancien régime'i ajajärgul, kui tava jätkumine oli ohus. Tööhärjad pandi hiljem nuumale ja müüdi peamiselt Bazas'i linna turul.

Veiseliha „Boeuf de Bazas” on endiselt laialdaselt tuntud.

Kohalikul tasandil:

— Karnevali ajal toimuvad pidustused (La fête des Bœufs gras) toovad igal aastal Bazas'i kokku rohkesti pealtvaatajaid ning veiseliha „Boeuf de Bazas” müüvatel lihunikel suureneb liha läbimüük sel ajal 30 %. Pidustuste aluseks on toote eripära ja laialdane tuntus ning pidustused omakorda on aidanud hoida läbi aja Bazas'i härgade kuulsust;

— kaitstud geograafilise nimetuse piirkonna ülejäänu kommuunid on samuti püüdnud samalaadseid üritusi välja kujundada.

Riigi tasandil:

Toote tuntus ulatub kohalikust tasandist palju kaugemale. Esile võiks tuua paar hiljutist näidet:

— ajalehes Figaro 16. veebruaril 2003 avaldatud artikkel pealkirjaga „Le bœuf gras fait son carnaval” („Nuumhärgade karneval”);

— retsept „croustillant de queue de bœuf de Bazas au foie gras de canard poêlé des landes” („krõbe Bazas'i härja saba Landes'i pardi pruunistatud maksaga”), mida tutvustati telekanali France 5 saates Les escapades de Petitrenaud.

4.7. Kontrolliasutus:

Nimi: Qualisud Aadress: Agropole, BP 102 F-47000 Agen Tel: (33) 558 06 15 21 Faks: (33) 558 75 13 36 E-post: qualisud@wanadoo.fr

Kontrolliasutus on EN 45 011 standardi kohaselt tunnustatud ja litsentseeritud.

4.8. Märgistus: Toote „Bœuf de Bazas” müügimärgistus.

Märgisel peab olema väli teabega, mis teavitab tarbijat toote omadustest:

looma liik (lehm või härg);

looma identifitseerimisnumber;

vajaduse korral rümba identifitseerimisnumber (tapanumber);

sünnikuupäev;

tõug;

loomapidaja nimi ja aadress;

tapakuupäev;

rümba kaal;

klass;

saaja nimi.

Tõend on rümbaga, poolrümbaga või veerandrümbaga kaasas kuni tarbijale müümiseni.

(1) ELT L 93, 31.3.2006, lk 12.